CELEX: 52017PC0293
Language: lt
Date: 2017-06-08
Title: Pasiūlymas TARYBOS ĮGYVENDINIMO SPRENDIMAS kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2017 06 08
            COM(2017) 293 final
            2017/0124(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu, kurį Komisija užregistravo 2016 m. gruodžio 20 d., Kroatija paprašė leidimo nuo 2018 m. sausio 1 d. iki 2020 m. gruodžio 31 d. taikyti priemonę, kuria nukrypstama nuo PVM direktyvos 287 straipsnio ir kuria Kroatijai leidžiama nuo PVM atleisti apmokestinamuosius asmenis, kurių metinė apyvarta neviršija 45 000 EUR.
            
            
               Vadovaudamasi PVM direktyvos 395 straipsnio 2 dalimi, 2017 m. kovo 13 d. raštu Komisija apie Kroatijos prašymą pranešė kitoms valstybėms narėms. 2017 m. kovo 14 d. raštu Komisija pranešė Kroatijai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Remiantis PVM direktyvos 287 straipsnio 19 punktu, Kroatija gali atleisti nuo PVM apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą (230 000 kunų). Kroatija paprašė šią ribą padidinti iki 45 000 EUR sumos, apskaičiuotos nacionaline valiuta, t. y. 300 000 kunų. 
            
            
               Tikimasi, kad padidinus šią ribą sumažės įmonėms tenkanti administracinė našta ir mokestinių prievolių vykdymo sąnaudos, nes įmonės bus atleistos nuo daugelio mokestinių prievolių, kaip antai nuo prievolės pildyti PVM deklaracijas arba saugoti PVM registrus. Taip pat tikimasi, kad padidinus ribą bus supaprastintas mokesčio surinkimas ir sumažės nacionalinio mokesčių administratoriaus darbo krūvis. 
            
            
               Anot Kroatijos, padidinta riba turės nežymų poveikį valstybės pajamoms. Kroatija mano, kad padidinus ribą valstybės biudžeto pajamos sumažės maždaug 0,22 % visų valstybės biudžeto pajamų. 
            
            
               Asmenys, kurių apyvarta neviršija ribos, ir toliau turės galimybę užsiregistruoti PVM mokėtojais.
            
            
               Kroatija paprašė, kad 45 000 EUR sumos, apskaičiuotos nacionaline valiuta, riba būtų taikoma nuo 2018 m. sausio 1 d. iki 2020 m. gruodžio 31 d. 
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Liuksemburgui
                  2
                buvo leista taikyti 40 000 EUR ribą, Belgijai
                  3
                – 25 000 EUR ribą, Lenkijai
                  4
                – 40 000 EUR ribą, Lietuvai
                  5
                – 45 000 EUR ribą, Latvijai
                  6
                ir Slovėnijai
                  7
                – 50 000 EUR ribą, Italijai
                  8
                ir Rumunijai
                  9
                – 65 000 EUR ribą. 
            
            
               Nuo PVM direktyvos leidžiančios nukrypti nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios smulkaus verslo įmonėms skirtos schemos šiuo metu yra peržiūrimos. Kaip skelbta PVM veiksmų plane
                  10
                ir 2017 m. Komisijos darbo programoje
                  11
               , Komisijos pasiūlymas visapusiško supaprastinimo dokumentų rinkinio forma bus pateiktas iki 2017 m. pabaigos.
            
            
               Todėl siūloma, kad nuo 2018 m. sausio 1 d. iki 2020 m. gruodžio 31 d. arba kol įsigalios direktyva, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos, Kroatijos taikoma riba būtų padidinta iki 45 000 EUR sumos, apskaičiuotos nacionaline valiuta. 
            
            
               •Suderinamumas su kitomis Sąjungos politikos sritimis
            
            
               Priemonė atitinka su mažosiomis įmonėmis susijusius Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  12
               , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas pagrįstas Kroatijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo didinama metinės apyvartos riba, kurios nesiekiantys apmokestinamieji asmenys gali būti atleidžiami nuo PVM. Taigi juo išplečiama supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija nacionaline valiuta apskaičiuotos 45 000 EUR sumos, taikymo sritis. 
               
               
                  Asmenys, kurių apmokestinamoji apyvarta neviršija ribos, neprivalės registruotis PVM mokėtojais, todėl taikant priemonę sumažės jiems tenkanti administracinė našta, nes jie neprivalės saugoti PVM registrų arba teikti PVM deklaracijų. Sumažės ir mokesčių administratoriams tenkantis darbo krūvis. Tai gali turėti teigiamą poveikį mažinant maždaug 9 000 apmokestinamųjų asmenų, kurie sudaro 5,8 % Kroatijoje registruotų PVM apmokestinamų asmenų, o galiausiai ir mokesčių administratoriaus, administracinę naštą. 
               
            
            
               Apskaičiuota, kad poveikis Kroatijos biudžetui PVM pajamų forma neturėtų viršyti daugiau kaip 0,22 % visų PVM pajamų.
            
            
               4.POVEIKIS BIUDŽETUI
            
         
         
            
               Pasiūlymas ES biudžetui poveikio neturi, kadangi Kroatija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
            
               5.KITI ELEMENTAI
            
            
               Pasiūlyme numatyta laikino galiojimo sąlyga.
            
            
               2017/0124 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  13
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)remdamasi Direktyvos 2006/112/EB 287 straipsnio 19 punktu, Kroatija nuo PVM gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
            
               (2)raštu, kurį Komisija užregistravo 2016 m. gruodžio 20 d., Kroatija paprašė leidimo nustatyti specialią priemonę, kuria nukrypstama nuo Direktyvos 2006/112/EB 287 straipsnio ir kuria jai nuo 2018 m. sausio 1 d. leidžiama nuo PVM atleisti apmokestinamuosius asmenis, kurių metinė apyvarta neviršija 45 000 EUR. Kroatija paprašė, kad pagal Direktyvos 2006/112/EB 287 straipsnio 19 punktą nustatyta 35 000 EUR suma būtų padidinta iki 45 000 EUR;
            
            
               (3)didesnė riba taikant specialią schemą mažosioms įmonėms yra paprastinimo priemonė, nes ji gali labai sumažinti mažųjų įmonių PVM prievoles;
            
            
               (4)remdamasi Direktyvos 2006/112/EB 395 straipsnio 2 dalimi, Komisija 2017 m. kovo 13 d. raštu pranešė kitoms valstybėms narėms apie Kroatijos prašymą. 2017 m. kovo 14 d. raštu Komisija pranešė Kroatijai, kad turi visą prašymui įvertinti būtiną informaciją;
            
            
               (5)remiantis Kroatijos pateikta informacija, šia priemone galėtų pasinaudoti apie 9 000 mokesčių mokėtojų PVM prievolėms, nurodytoms Direktyvos 2006/112/EB XI antraštinės dalies 2 skyriuje, sumažinti. Dėl to taip pat sumažėtų mokesčių rinkimo našta mokesčių administratoriui; 
            
            
               (6)atsižvelgiant į tai, kad dėl šios nukrypti leidžiančios priemonės sumažės mažųjų įmonių PVM prievolės, Kroatijai turėtų būti leista taikyti šią priemonę ribotu laikotarpiu. Apmokestinamieji asmenys toliau turėtų turėti galimybę rinktis įprastines PVM procedūras;
            
            
               (7)Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiamos tos Direktyvos 2006/112/EB nuostatos, įsigalios anksčiau, nei baigs galioti nukrypti leidžianti nuostata;
            
            
               (8)remiantis Kroatijos pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
         
         
            
               (9)nukrypti leidžianti nuostata nedaro poveikio Sąjungos nuosaviems ištekliams, gaunamiems iš pridėtinės vertės mokesčio, nes Kroatija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 19 punkto, Kroatijai leidžiama nuo PVM atleisti apmokestinamuosius asmenis, kurių metinė apyvarta neviršija 45 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
            
            
               2 straipsnis
            
            
               Šis sprendimas taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, atsižvelgiant į tai, kuri data yra ankstesnė.
            
            
               3 straipsnis
            
            
               Šis sprendimas skirtas Kroatijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1. 
               
               
                  
                     (2)
                  2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 47, 2017 2 24, p. 7–8). 
               
               
                  
                     (3)
                  2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (4)
                  2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
               
               
                  
                     (5)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (6)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (7)
                  2015 m. lapkričio 10 d. Tarybos įgyvendinimo sprendimas (ES) 2015/2089, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 302, 2015 11 19, p. 107).
               
               
                  
                     (8)
                  2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (9)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (10)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 4 7, COM(2016) 148 final.
               
               
                  
                     (11)
                  „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016) 710 final.
               
               
                  
                     (12)
                  2008 m. birželio 25 d. COM(2008) 394.
               
               
                  
                     (13)
                  OL L 347, 2006 12 11, p. 1.